บลจ.ทิสโก้เชียร์ลงทุนหุ้นเอเชียแปซิฟิก
บลจ.ทิสโก้ ชี้หุ้นไทยร้อนแรง แนะกระจายลงทุนหุ้นเอเชียแปซิฟิก เหตุเศรษฐกิจเอเชียฟื้นตัวต่อเนื่อง แม้จีนขึ้นดอกเบี้ย
21 ต.ค. 2553

บลจ.ทิสโก้ ชี้หุ้นไทยร้อนแรง แนะกระจายลงทุนหุ้นเอเชียแปซิฟิก เหตุเศรษฐกิจเอเชียฟื้นตัวต่อเนื่อง แม้จีนขึ้นดอกเบี้ย 
นายธีรนาถ รุจิเมธาภาส กรรมการผู้จัดการ  บริษัทหลักทรัพย์จัดการกองทุน (บลจ.) ทิสโก้ เปิดเผยว่า ตลาดหุ้นไทยปรับตัวเพิ่มขึ้นร้อนแรง จึงแนะนำนักลงทุนมองหาทางเลือก เพื่อเป็นการกระจายการลงทุนให้เหมาะสม โดยการกระจายการลงทุนไปลงทุนในต่างประเทศ โดยเฉพาะตลาดเอเชียซึ่งมีพื้นฐานเศรษฐกิจแข็งแกร่ง หนี้สาธารณอยู่ในระดับที่ต่ำกว่า เมื่อเทียบกับยุโรป สหรัฐอเมริกา และมีการขยายตัวของเศรษฐกิจอยู่ในระดับประมาณ 6-7% ซึ่งนับว่าเป็นภูมิภาคที่มีการเติบโตสูงที่สุดแห่งหนึ่งของโลก 
ในขณะที่ราคาหุ้นเริ่มสะท้อนความเติบโตโดยในปัจจุบันดัชนี MSCI Asia Pacific ex Japan ปรับตัวขึ้นอย่างต่อเนื่องแต่มูลค่าหุ้นในภูมิภาคเอเชียวัดด้วยอัตราส่วนราคาต่อกำไรต่อหุ้น (พีอี) แล้วยังอยู่ในระดับ ประมาณ 13 เท่า ซึ่งค่าเฉลี่ยพีอีในอดีตอยู่ที่ประมาณ 16 เท่า ทำให้นักวิเคราะห์มองว่าการลงทุนในหุ้นตลาดเอเชีย แปซิฟิก ไม่นับญี่ปุ่น ยังมีโอกาสได้รับผลตอบแทนที่ดีจากการลงทุน บลจ.ทิสโก้ คาดการณ์ ว่าหากดัชนีฯ ขึ้นไปซื้อขายในระดับพีอี 15 – 16 ระดับดัชนีน่าจะอยู่ที่ประมาณ 550 – 600 จุด เมื่อเทียบกับระดับปัจจุบันที่ 457 ก็เท่ากับว่ามีโอกาสได้รับผลตอบแทนประมาณ 20% ขึ้นไป 
“แม้ว่าเมื่อเร็วๆ นี้ จีนเริ่มปรับอัตราดอกเบี้ยเพื่อควบคุมเงินเฟ้อ แต่ก็เป็นไปตามที่นักวิเคราะห์คาดกันไว้ตั้งแต่ต้นปีนี้แล้ว ซึ่งยังถือว่าจีนขึ้นดอกเบี้ยตามหลังประเทศในแถบเอเชียรวมทั้งไทย และหากมองไปการที่จีนขึ้นดอกเบี้ยได้ก็ต้องมีความมั่นใจว่าเศรษฐกิจจีนเติบโตได้อย่างมั่นคง ดังนั้นหากหุ้นในแถบเอเชียปรับตัวลงมาเพราะเหตุดังกล่าวก็ถือเป็นโอกาสที่ดีในการลงทุนเพราะหากเทียบการเติบโตแล้ว ภูมิภาคเอเชีย ยังมีศักยภาพที่ดีกว่าภูมิภาคอื่นๆ อย่างเห็นได้ชัด นอกจากนี้มีสัญญานการไหลเข้ามาลงทุนในตลาดหุ้นเอเชียต่อเนื่องในช่วงที่ผ่านมาทำให้เป็นเครื่องยืนยันว่านักลงทุนต่างชาติให้ความสนใจกับการลงทุนในตลาดหุ้นภูมิภาคนี้อย่างดี” นายธีรนาถ กล่าว
สำหรับกองทุนเปิด ทิสโก้ เอเชีย แปซิฟิก เอ็กซ์ เจแปน นั้นถือว่าเป็นทางเลือกสำหรับผู้ลงทุนที่อยากกระจายการลงทุนในตลาดหุ้นเอเชียแปซิฟิก ซึ่งไม่นับประเทศญี่ปุ่น โดยกองทุนเน้นลงทุนในหน่วยลงทุนของกองทุน Lyxor ETF MSCI AC Asia-Pacific ex Japan (กองทุนหลัก) ซึ่งเป็นกองทุนรวมอีทีเอฟ (Exchange Traded Fund) ประเภทกองทุนรวมเพื่อผู้ลงทุนทั่วไป ที่จดทะเบียนซื้อขายในตลาดหลักทรัพย์ฮ่องกง (The Stock Exchange of Hong Kong Limited) มีนโยบายการลงทุนในตราสารแห่งทุนเพื่อให้ได้รับผลตอบแทนใกล้เคียงกับผลตอบแทนของดัชนี MSCI AC Asia-Pacific ex Japan